Заједно са Шестом личком дивизијом Јованка је почетком 1943. учествовала у нападима на италијанске, усташке и четничке посаде у Лици и северној Далмацији, а током Четврте непријатељске офанзиве у борбама против Италијана у Лапачком пољу. Новембра 1943. дивизија је прешла у Босну и ступила у састав Првог пролетерског корпуса, након чега је учествовала у интензивним борбеним дејствима против окупатора. Јованка је била једна од првих активних жена-бораца, која је прихватила да постане болничарка. Почетком 1944. упућена у ослобођени Дрвар, где је у чину поручника НОВЈ постављена за политичког комесара Интерне болнице Првог корпуса НОВЈ болнице у Шиповљанима. У току немачког десанта на Дрвар, 25. маја 1944. Јованка је заједно са особљем болнице и неколико полазника Официрске школе, који су им штитили одступницу, успела да евакуише рањенике и склони их на безбедно место, због чега је била јавно похваљена од стране политичког комесара Првог пролетерског корпуса Мијалка Тодоровића.